《岩间宴坐》
宋代·舒岳祥

蛩泣草根露，鹤鸣松顶风。
标格既有异，音韵那能同。
我家水石既，圆月出中峰。
樵子时往还，野客多仙踪。
杳杳林表磬，冥冥岩下钟。
雾重时作雨，衣翠湿重重。
孔窍明似藕，肌骨通玲珑。
岩花时嗅馥，掩冉纷青红。
万叶互戛击，琴瑟间笙镛。
我当大闷时，一啸来清风。
凤鸣相应和，龙吟谐律筒。
窍竹去其节，清响合商宫。
累黍以为律，旋变为无穷。
仙人授刀尺，度数合纤洪。
此诀留岩石，千古苍苔封。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。